Kers vrugtekoek – Melkkos & Merlot
Daar's 'n snaakse ding wat elke jaar met my gebeur hier in die laaste week van Oktober. Soos die blink Kersgoeters in winkels begin verskyn, word ek oornag 'n paar dekades jonger. Want kom dit by my en Kersfees, is dit nie 'n geval van hou-van nie. Dis meer kopaf-dol-oor. Soos 'n sesjarige.
Ek weet Kersfees gaan oor ander dinge as die liggies en die blink. Maar dis die een tyd van die jaar wat my natuurlike liefde vir oordaad nie wenkbroue lig nie. Ek poets my silwer en kristal, pluk armsvol wit krismisrose douvoordag en, as die son sak, glim en glinster my wêreld in kerslig.
Uit my kombuis onstnap die geure van Kersfees. Kaneel, naeltjies, neutmuskaat en lemoen – ek maak Heksie Hartley se Krismis vrugtekoek. Heksie was natuurlik 'n bynaam. Sy was alles behalwe. Hierdie sou haar 98ste Kersfees gewees het. Dis die 'magic' van resepte, hulle leef voort.
Heksie se Krismiskoek het 'n effe ligter, krummelriger tekstuur as baie ander Kerskoeke. Ek versier hom nie en bedien hom beslis nie saam met tee nie. Nee wat, ek maak eerder een van my bottels lemoene of koemwkat wat al van Junie af knus in stroop lê daarby oop. En ek bedien dit met geklopte room en vonkelwyn in kerslig.
Gebruik hierdie resep as basis en speel met die vrugte en neute. Vervang die amandels met haselneute of pekanneute, of vervang die kersies met gedroogde bosbessies (week hulle eers saam met die rosyne in die brandewyn).
Ons is gelukkig om 'n groot verskeidenheid betroubaar goeie MCC vonkelwyne in SA te hê. Daar's wonderlike keuses in die R100-R130 prysklas. Een van hulle is Leopard's Leap se Culinaria MCC. Anders as soveel ander MCCs, bevat hierdie een al drie druifsoorte in Franse sjampanje – Chardonnay (59%), Pinot Noir (29%) en Pinot Meunier (12%).
Dit het lieflike rooibosbessie op die tong en 'n verfrissende vrugte/suur balans. Dis beskikbaar op hulle webwerf teen R125.
Lizet Hartley2020-09-30T08:19:22+02:00Donderdag, 29 Oktober 2015|Bak, Lekkerbek, Ongekategoriseer|Tags: Boerekos-Outydse, Eiers|0 Opmerkings